b'\n_START_ARTICLE_\nAnton Kacin\n_START_SECTION_\n\xc5\xbdivljenje in delo\n_START_PARAGRAPH_\nRodil se je v ve\xc4\x8d\xc4\x8dlanski rudarski dru\xc5\xbeini. V rojstnem kraju je obiskoval ljudsko \xc5\xa1olo ter leta 1919 kon\xc4\x8dal realko v Idriji. Na ljubljanski filozofski fakulteti je \xc5\xa1tudiral sloven\xc5\xa1\xc4\x8dino in franco\xc5\xa1\xc4\x8dino ter \xc5\xa1tudij kon\xc4\x8dal z doktorsko disertacijo Katoli\xc5\xa1ka kritika slovenske beletristike v drugi polovici mladoslovenstva (1881-1895). Nato je na Univerzi v Padovi napravil nekaj izpitov iz italijanske knji\xc5\xbeevnosti in zgodovine, v Rimu pa na ministrstvu dr\xc5\xbeavni izpit s katerim je pridobil pravico za pou\xc4\x8devanje sloven\xc5\xa1\xc4\x8dine. Po odslu\xc5\xbeeni voja\xc5\xa1\xc4\x8dini je pou\xc4\x8deval v Idriji, Gorici in delal v knji\xc5\xbenici katoli\xc5\xa1ke univerze v Milanu. Po kapitulaciji fa\xc5\xa1isti\xc4\x8dne Italije je nadziral slovenske \xc5\xa1ole v Gorici ter na te\xc4\x8dajih v Idriji in Gorici pripravljal primorske u\xc4\x8ditelje z italijansko diplomo za pouk na slovenskih \xc5\xa1olah. Od septembra 1945 do oktobra 1947 je bil okro\xc5\xbeni nadzornik sa slovenske osnovne in srednje \xc5\xa1ole v Gorici, nato do septembra 1968 ravnatelj Dr\xc5\xbeavnega u\xc4\x8ditelji\xc5\xa1\xc4\x8da Anton Martin Slom\xc5\xa1ek v Trstu._NEWLINE_Kot \xc4\x8dasnikar je bil urednik Gori\xc5\xa1ke stra\xc5\xbee (1927-1928) in delal v uredni\xc5\xa1tvu Novega lista (1929-1930), trideset let pa je bil tajnik in urednik gori\xc5\xa1ke Mohorjeve dru\xc5\xbebe (1929-1958). Po 2. svetovni vojni je bil soustanovitelj in nekaj let predsednik Slovenske demokratske zveze v Gorici, ki je bila skupna organizacija katoli\xc5\xa1ke in demokratske skupnosti. Na njeni listi je bil leta 1956 in 1961 dvakrat izvoljen v gori\xc5\xa1ki ob\xc4\x8dinski svet._NEWLINE_Napisal je ve\xc4\x8d slovenskih in italijanskih jezikovnih u\xc4\x8dbenikov za osnovne, srednje in strokovne \xc5\xa1ole in prevajal slovenske pisatelje v italijan\xc5\xa1\xc4\x8dino. Po preselitvi v Trst je veliko predaval na Radiu TrstA in slovenskih dru\xc5\xa1tvih v tr\xc5\xbea\xc5\xa1ki okolici.  Njegova bibliografija obsega 31 zapisov.'